V. Veteška, podpredseda NR SR: (2004-03-17):
Pani poslankyňa Belohorská, nech sa páči, máte slovo. I. Belohorská, poslankyňa: Vážený pán predsedajúci, vážení páni ministri, dámy, páni, pani poslankyňa nám predložila  návrh koordinačného výboru a odôvodnenie. Len mám taký dojem, pani poslankyňa, že  ste trošku zabudli, že už nie ste novinárka a treba niesť za svoje návrhy a za svoje rozhodovania určitý diel zodpovednosti. Už nielen kritizovať. Myslím si, že najlepšou odpoveďou na všetko to, čo ste tu hovorili, okrem toho posledného citátu, a k tomu sa ešte vrátim, by bolo, keby ste boli nabrali odvahu, ale na to ozaj bolo treba odvahu zobrať ponúknuté ministerstvo sociálnych vecí a byť ministerkou práve v tom najťažšom období. Tam by ste možno boli dokázali aj to, že ženy vedia nielen kritizovať, ale vedia aj riadiť. Vo funkcii podpredsedníčky parlamentu nebolo dosť silne počuť váš hlas a špeciálne hlas, ktorý  umožňoval kontrolovať vládu. A preto možno ako staršia kolegyňa si vám dovolím povedať niekoľko vecí a niekoľko zásad. Hovorili ste o nekvalitných materiáloch, ktoré v parlamente podliehali takým zmenám, že veľakrát sa menila filozofia tohto zákona. Áno. Ale opatrením nie je to, že parlament vytvorí vo výbore  druhé centrum, ktoré bude vlastne tieto materiály pripravovať a bude konkurovať vláde. Zlepšením by mala byť činnosť príslušného výboru, lebo každá reforma je zameraná na určitý úsek a  ja si myslím, že sa už nemôžeme vrátiť do obdobia štrnásteho, pätnásteho, sedemnásteho storočia, keď sme mali umelcov, ktorí kreslili a súčasne stavali chrámy a boli odborníci aj v mnohých iných veciach. Dnes už je úzka profesionalizácia a špecializácia, že ak prebieha transformácia v školstve, tak sa treba venovať školstvu a je na to príslušný výbor, ak v zdravotníctve, je na to príslušný výbor, ak v sociálnych veciach a právach, je na to príslušný výbor. Čiže ešte raz. Nekvalitná práca vlády sa odzrkadlí v nekvalitných návrhoch, a to je vlastne parlament, ktorý musí dopracovať tieto návrhy. Ďalším druhým stupňom možnej nápravy, keď nekvalitný návrh vlády, ako ste vy upozorňovali, sa dostane do parlamentu, je výbor. Zasadania výborov, ak by boli navštevované dostatočným počtom poslancov a bol by tam dostatočný priestor na diskusiu, veľakrát môžu napomôcť príslušnému návrhu a je to teda druhé miesto, kde môže dôjsť k oprave príslušných vecí. Zákon nie je vec, ktorej prvej čítanie prebehne tu v parlamente, žiaľ, veľakrát poslanci z niektorého výboru ho ani nemajú prečítaný. Som o tom presvedčená. Nepočula som vaše vyjadrenie k eutanázii, ktorou sa zaoberal materiál, že by ste boli k tomu vystúpili. Tak neviem. A bol to dosť tenký materiál, ktorý, myslím si, dal sa jednoducho prečítať, že nebudeme liečiť starých ľudí, že už si svoju dávku, ktorú do poistného systému dali, vybrali, a že je rentabilnejšie liečiť mladých ľudí. Čiže kontrolná funkcia vlády neznamená to, že za ministra, ktorý je za to zodpovedný, budeme robiť návrhy. Myslím si, a vrátim sa teraz k tomu citátu, keď ste hovorili, že keď sme odvolávali podpredsedu vlády, nuž vy ste tu neboli, a myslím si, keď sme kontrolovali, a keď som si aj ja skontrolovala prítomných pánov poslancov počas hlasovania, zo Slobodného fóra tu nebolo prítomných veľa poslancov. Ani v diskusii som nepočula, že by boli odzneli pripomienky k ministrovi financií, ktorý je podpredsedom vlády a ktorý práve drží kasu a umožňuje vybrať peniaze na Národné tenisové centrum alebo na nejakú nemocnicu, alebo na zlepšenie situácie práve u starých a chorých, ako ste ich spomínali. Takže som o tom znovu presvedčená, ak robiť daňové reformy, a obdivujete tú reformu, ktorú začal pán Mikloš, tak si prečítajte aj dnešné noviny, kde si môžete prečítať, akým spôsobom napríklad Fíni dali na známosť aj nášmu ministerstvu zahraničných vecí, že ich ľudia si budú kupovať lacnú naftu, lebo ňou kúria doma, ale slovenskí a iní zahraniční prepravcovia budú do svojich „tirákov“ nakupovať drahú naftu, a to nebol súkromný podnikateľ, ktorý to oznámil slovenskému ministerstvu zahraničných vecí. Čiže takým spôsobom cez daňové zákony sa uplatňuje aj pomoc starým, chorým a potrebným. Stretla som sa v azylovom dome s jedným klientom, ktorý práve v tom období, keď som tam bola, bol chorý a z 1 400-korunovej podpory musel zaplatiť 20-korunovú zajacovku doktorovi, ďalej musel zaplatiť 20-korunovú zajacovku v lekárni za to, aby dostal lieky a ležal v posteli. Z 1 400 korún vám musí byť jasné, že človek tieto reformy, ktoré vy ste na jednej strane obdivovali, nemôže prežiť. Čiže nerozumiem dosť dobre tomu, aký výbor tu chcete založiť. Tiež som sa stretla veľakrát vo výbore, keď som sa snažila upozorniť, že kapitoly vo výbore pre európsku integráciu, že Európska únia, to nie je len o počtoch kráv, to nie je len o počtoch oviec, ktoré môžeme mať, alebo kôz, ale to je aj o sociálnych právach. To je aj o právach a o vyjednávaní, o ktorom som hovorila v doobedňajšom zasadaní. To je aj o tom, aby štát vedel uvoľniť financie, napríklad ako to urobili Česi. Česká pani ministerka zdravotníctva, keď chcela a navrhla podobné opatrenia ako náš pán minister, že budú musieť platiť občania, dostala nad seba nútenú správu. Dostala nútenú správu, a keď dokázala, že rezort peniaze potrebuje, dostala jednu miliardu na dokončenie detskej nemocnice. Ako sme postupovali na Slovensku? Rozpredávame históriu slovenskej medicíny a rozpredávame a zatvárame nemocnice. Zrazu počujeme, že existujú ochorenia, ktoré sú menej vážne, a ochorenia, niektoré sú veľmi vážne. Som lekárka a musím vám povedať, že veľakrát z banálnej hlúposti, ktorú lekár podcenil alebo možno rodič, sa vyvinulo smrteľné ochorenie. Dnes ešte stále ľudia zomierajú  na choroby, ktoré by sa dali liečiť, keby Slovensko malo inú reformu zdravotníctva, ako malo. Tak som ochotná kedykoľvek sa zúčastniť na poslaneckom prieskume, kedykoľvek som ochotná podporiť aj poslanecké návrhy k zákonom, ktoré vylepšujú určité zákony, ale, pani poslankyňa, veď vy ste donedávna za všetko zdvíhali hlas. Vy ste dnes niekde medzi koalíciou a opozíciou a hľadáte sa sami. Tak sa nehľadajte. Pekne vás prosím, nehľadajte sa na chorých a starých. Ďakujem pekne. (Potlesk.)